Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ περί αναπροσαρμογής των δημοσιονομικών πόρων του 9ου Ευρωπαϊκού Ταμείου Ανάπτυξης μετά την προσχώρηση της Λαϊκής Δημοκρατίας του Ανατολικού Τιμόρ στη συμφωνία εταιρικής σχέσης ΑΚΕ-ΕΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 16 Μαΐου 2003 [1], το Ανατολικό Τιμόρ έγινε δεκτό ως υπογράφον μέρος της συμφωνίας εταιρικής σχέσης ΑΚΕ-ΕΚ, εφεξής καλούμενης «συμφωνία του Κοτονού». Η απόφαση, με την οποία το Συμβούλιο Υπουργών ΑΚΕ-ΕΚ ενέκρινε την προσχώρηση, όριζε ότι το Ανατολικό Τιμόρ δεν θα είχε άμεση πρόσβαση στους πόρους του 9ου Ευρωπαϊκού Ταμείου Ανάπτυξης (ΕΤΑ), αλλά θα ετύγχανε χρηματοδοτικής ενίσχυσης, στο πλαίσιο ειδικής προσωρινής ρύθμισης, από πόρους προοριζόμενους για περιφερειακή συνεργασία.

[1] Απόφαση αριθ. 1/2003 του Συμβουλίου Υπουργών ΑΚΕ-ΕΚ της 16ης Mαΐου 2003 σχετικά με την προσχώρηση της Λαϊκής Δημοκρατίας του Ανατολικού Τιμόρ στη συμφωνία εταιρικής σχέσης ΑΚΕ-ΕΚ (ΕΕ L 141, 7.6.2003, σ.25)

Η απόφαση του Μικτού Συμβουλίου δεν είχε λάβει υπόψη το γεγονός ότι, μετά την κύρωση της συμφωνίας του Κοτονού, το Ανατολικό Τιμόρ δεν θα δικαιούται πλέον την αναπτυξιακή βοήθεια την οποία λαμβάνει μέχρι σήμερα βάσει του κανονισμού αριθ. 443/92 του Συμβουλίου (κανονισμός ΑΛΑ) [2]. Μέχρι στιγμής, το Ανατολικό Τιμόρ δεν έχει κυρώσει τη συμφωνία του Κοτονού.

[2] Άρθρο 1 του κανονισμού ΑΛΑ: "Η Κοινότητα συνεχίζει και διευρύνει την κοινοτική συνεργασία με τις αναπτυσσόμενες χώρες της Λατινικής Αμερικής και της Ασίας, εφεξής καλούμενες "ΑΧ-ΛΑΑ", οι οποίες δεν έχουν υπογράψει τη σύμβαση της Λομέ (ή, κατ'αναλογία, τη συμφωνία του Κοτονού) και δεν εμπίπτουν στην πολιτική συνεργασίας της Κοινότητας με τις τρίτες χώρες της Μεσογείου ....".

Για να μπορέσει το Ανατολικό Τιμόρ να κυρώσει την εν λόγω συμφωνία και να γίνει πλήρες μέρος της, η Επιτροπή προτείνει να διατεθούν πόροι από το 9ο ΕΤΑ για την αντιμετώπιση των αναπτυξιακών αναγκών του Ανατολικού Τιμόρ μέχρι την έναρξη ισχύος του διαδόχου του 9ου ΕΤΑ.

Το άρθρο 1 του Χρηματοδοτικού Πρωτοκόλλου της συμφωνίας του Κοτονού καθορίζει το συνολικό ποσό της χρηματοδοτικής βοήθειας της Κοινότητας προς τα κράτη ΑΚΕ, τα οποία υπέγραψαν αρχικά τη συμφωνία. Δεδομένου ότι, με την απόφαση αριθ. 1/2003 της 16ης Μαΐου 2003, το Συμβούλιο ενέκρινε την προσχώρηση του Ανατολικού Τιμόρ στη συμφωνία του Κοτονού και δεδομένου ότι, βάσει του άρθρου 94 παράγραφος 1 της εν λόγω συμφωνίας, η προσχώρηση ενός κράτους δεν μπορεί να θίγει τα οφέλη που απολαύουν τα κράτη ΑΚΕ, τα οποία είναι υπογράφοντα μέρη της συμφωνίας, δυνάμει των διατάξεων περί χρηματοδότησης της αναπτυξιακής συνεργασίας, η Επιτροπή προτείνει στο Συμβούλιο Υπουργών της ΕΕ, σύμφωνα με το άρθρο 62 παράγραφος 2 στοιχείο α) της συμφωνίας του Κοτονού [3] και το άρθρο 1 παράγραφος 5 της Εσωτερικής Συμφωνίας για τη χρηματοδότηση και διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης ΑΚΕ-ΕΚ (2000/770/EΚ) [4], να προβεί σε αναπροσαρμογή του συνολικού ποσού της χρηματοδοτικής βοήθειας της Κοινότητας προς τα κράτη ΑΚΕ στο πλαίσιο του 9ου ΕΤΑ, ώστε να μπορέσει το Ανατολικό Τιμόρ να επωφεληθεί από τους πόρους του ΕΤΑ για το υπόλοιπο της περιόδου που καλύπτεται από το 9ο ΕΤΑ.

[3] "..... Η αναπροσαρμογή των χρηματοδοτικών πόρων γίνεται (και) σε περίπτωση προσχώρησης στη συμφωνία νέων κρατών ΑΚΕ".

[4] "Οι δημοσιονομικοί πόροι μπορούν επίσης να αναπροσαρμόζονται, με ομόφωνη απόφαση του Συμβουλίου, σύμφωνα με το άρθρο 62 παράγραφος 2 της συμφωνίας εταιρικής σχέσης ΑΚΕ-ΕΚ".

Για να διατηρηθεί το ποσό της βοήθειας που πρέπει να δεσμευθεί υπέρ του Ανατολικού Τιμόρ το 2005 βάσει του κανονισμού ΑΛΑ, δηλαδή 9 εκατομμύρια ευρώ, οι δημοσιονομικοί πόροι που απαιτούνται για την κάλυψη των αναπτυξιακών αναγκών του Ανατολικού Τιμόρ κατά τη διάρκεια της μεταβατικής περιόδου μέχρι την έναρξη ισχύος του διαδόχου του 9ου ΕΤΑ, υπολογίζονται σε 18 εκατ. ευρώ.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ περί αναπροσαρμογής των δημοσιονομικών πόρων του 9ου Ευρωπαϊκού Ταμείου Ανάπτυξης μετά την προσχώρηση της Λαϊκής Δημοκρατίας του Ανατολικού Τιμόρ στη συμφωνία εταιρικής σχέσης ΑΚΕ-ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πρόταση της Επιτροπής [5],

[5] ΕΕ C [...] της [...], σ. [...]

τη συμφωνία εταιρικής σχέσης ΑΚΕ-ΕΚ, που υπεγράφη στο Κοτονού στις 23 Ιουνίου 2000,

την Εσωτερική Συμφωνία μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης ΑΚΕ-ΕΚ, και ιδίως το άρθρο 1 παράγραφος 5,

Εκτιμώντας τα ακόλουθα :

(1) Με την απόφαση αριθ. 1/2003 του Συμβουλίου Υπουργών ΑΚΕ-ΕΚ της 16ης Μαΐου 2003, το Ανατολικό Τιμόρ έγινε υπογράφον μέρος της συμφωνίας εταιρικής σχέσης ΑΚΕ-ΕΚ. Η απόφαση αυτή όριζε ότι το Ανατολικό Τιμόρ δεν θα είχε άμεση πρόσβαση στους πόρους του 9ου Ευρωπαϊκού Ταμείου Ανάπτυξης (ΕΤΑ) αλλά θα ετύγχανε, στο πλαίσιο ειδικής προσωρινής ρύθμισης, χρηματοδοτικής ενίσχυσης από πόρους προοριζόμενους για περιφερειακή συνεργασία.

(2) Η απόφαση του Συμβουλίου δεν είχε λάβει υπόψη το γεγονός ότι, μετά την κύρωση της συμφωνίας του Κοτονού, το Ανατολικό Τιμόρ δεν θα δικαιούται πλέον την αναπτυξιακή βοήθεια την οποία λαμβάνει μέχρι σήμερα βάσει του κανονισμού αριθ. 443/92 του Συμβουλίου (κανονισμός ΑΛΑ).

(3) Το άρθρο 94 παράγραφος 1 τρίτο εδάφιο της συμφωνίας εταιρικής σχέσης ΑΚΕ-ΕΚ ορίζει ότι το κράτος που προσχωρεί στην εν λόγω συμφωνία έχει τα ίδια δικαιώματα και τις ίδιες υποχρεώσεις με τα κράτη ΑΚΕ. Η προσχώρησή του δεν μπορεί να θίγει τα οφέλη που απολαύουν τα κράτη ΑΚΕ, τα οποία είναι υπογράφοντα μέρη της συμφωνίας, βάσει των διατάξεων περί χρηματοδότησης της αναπτυξιακής συνεργασίας.

(4) Το άρθρο 62 παράγραφος 2 στοιχείο α) ορίζει ότι τα μέρη οφείλουν να αναπροσαρμόζουν τα ποσά των πόρων που προβλέπονται στο Χρηματοδοτικό Πρωτόκολλο του Παραρτήματος Ι μετά την προσχώρηση στη συμφωνία νέων κρατών ΑΚΕ, τα οποία δεν είχαν λάβει μέρος στις διαπραγματεύσεις της εν λόγω συμφωνίας. Το άρθρο 1 παράγραφος 5 της Εσωτερικής Συμφωνίας ορίζει ότι οι δημοσιονομικοί πόροι μπορούν επίσης να αναπροσαρμόζονται, με ομόφωνη απόφαση του Συμβουλίου, σύμφωνα με το άρθρο 62 παράγραφος 2 της συμφωνίας εταιρικής σχέσης ΑΚΕ-ΕΚ.

(5) Για να μπορέσει το Ανατολικό Τιμόρ να κυρώσει τη συμφωνία ΑΚΕ-ΕΚ και να γίνει πλήρες μέρος της, προτείνεται να διατεθούν πόροι από το 9ο ΕΤΑ για την αντιμετώπιση των αναπτυξιακών αναγκών του Ανατολικού Τιμόρ μέχρι την έναρξη ισχύος του διαδόχου του 9ου ΕΤΑ.

(6) Οι δημοσιονομικοί πόροι που απαιτούνται για την κάλυψη των αναπτυξιακών αναγκών του Ανατολικού Τιμόρ κατά τη μεταβατική περίοδο μέχρι την έναρξη ισχύος του διαδόχου του 9ου ΕΤΑ, υπολογίζονται σε 18 εκατομμύρια ευρώ.

ΑΠΟΦΑΣΙΖΕΙ:

Άρθρο 1

Τα κράτη μέλη αναπροσαρμόζουν τους δημοσιονομικούς πόρους του 9ου ΕΤΑ, που αναφέρονται στο άρθρο 1 της Εσωτερικής Συμφωνίας, αυξάνοντάς τους κατά 18 εκατ. ευρώ.

Το ποσό αυτό θα δημιουργηθεί από τις ακόλουθες συνεισφορές των κρατών μελών:

Κράτος μέλος // Συνεισφορά σε εκατ. EUR

Βέλγιο // 0,71

Δανία // 0,39

Γερμανία // 4,20

Ελλάδα // 0,23

Ισπανία // 1,05

Γαλλία // 4,37

Ιρλανδία // 0,11

Ιταλία // 2,26

Λουξεμβούργο // 0,05

Κάτω Χώρες // 0,94

Αυστρία // 0,48

Πορτογαλία // 0,17

Φινλανδία // 0,27

Σουηδία // 0,49

Ηνωμένο Βασίλειο // 2,28

// 18,00

Άρθρο 2

Η παρούσα απόφαση τίθεται σε ισχύ κατά την ημέρα έκδοσής της. Κοινοποιείται στο Συμβούλιο Υπουργών ΑΚΕ.

Βρυξέλλες,

Για το Συμβούλιο

Ο Πρόεδρος